
ZA OBJAVO 23. julija 2026 ob 11.30 uri


FORD IN GEELY AUTO ZDRUŽUJETA SILE V EVROPI ZA PROIZVODNJO NASLEDNJE GENERACIJE VOZIL Z VEČ VIRI ENERGIJE V ŠPANIJI
· Globalna avtomobilska proizvajalca ustanavljata skupno proizvodno podjetje v Fordovem obratu v Valencii v Španiji, kjer bosta za proizvodnjo vozil znamk Ford in Geely združila obseg proizvodnje in izkoristila zmogljivosti tovarne.
· Partnerstvo, ki temelji na zaupanju in skupnih poslovnih načelih, zagotavlja prihodnost obrata v Valencii, omogoča dolgoročno stabilnost in ustvarja potencial za prihodnjo rast delovnih mest v visokotehnološki proizvodnji.
· Skupno podjetje odgovarja na nove razmere na evropskem trgu – močno globalno konkurenco, neizprosen pritisk na stroške in vse strožje predpise – ter tovarni v Valencii omogoča proizvodnjo v skladu z nastajajočim stroškovnim merilom v industriji.
· Tovarna v Valencii bo za evropske trge proizvajala novo generacijo vozil z nizkimi in ničelnimi emisijami, s čimer bo uporabnikom ponudila izjemno tehnološko izkušnjo.
· Skupno podjetje bo poleg novega člana družine Bronco predvidoma proizvajalo tudi povsem novi model ‘crossoverja’ z več energijskimi viri za Ford ter dva električna SUV-ja znamke Geely, pri čemer se bo proizvodnja začela leta 2028. Proizvodnja modela Kuga se nadaljuje neprekinjeno.
· Sodelovanje pospešuje širitev družbe Geely Auto na evropskem trgu ter podpira Fordovo produktno ofenzivo, v okviru katere bo do leta 2029 v evropske salone prišlo pet novih modelov osebnih vozil.


Valencia, Španija – 23. julija 2026 – Družbi Ford Motor Company in Geely Automobile Holdings (v nadaljevanju ‘Geely Auto’) sta danes objavili sporazum o ustanovitvi skupnega na Evropo osredotočenega podjetja v Fordovem proizvodnem središču v Valencii v Španiji.
Novo skupno podjetje bo za evropski trg proizvajalo osebna vozila z več viri energije znamk Ford in Geely ter tako evropskim voznikom zagotovilo večjo izbiro in vrednost.
Evropa je danes prizorišče ene najostrejših konkurenčnih bitk v svetovni avtomobilski industriji. Strožja zakonodaja, visoki obratovalni stroški in nova generacija globalnih konkurentov so na novo postavili merila v industriji glede proizvodnih stroškov, tehnologije vozil in uporabniške izkušnje s programsko opremo.
Z združitvijo proizvodnih obsegov bosta Ford in Geely maksimalno izkoristila zmogljivosti tovarne v Valencii, znižala stroške vsakega tam izdelanega vozila ter s tem povečala konkurenčnost v okviru novih stroškovnih standardov, hkrati pa ponudila odlična vozila z različnimi viri energije ter okrepila lokalno gospodarstvo v Valencii.
Po pridobitvi regulativnih odobritev bo skupno podjetje začelo delovati v prvi polovici leta 2027, prva nova vozila pa naj bi s proizvodne linije zapeljala leta 2028. Tovarna v Valencii bo medtem še naprej proizvajala model Ford Kuga.
“To skupno podjetje s Fordom v Evropi odraža našo zavezanost odprtemu, vključujočemu razvoju izdelkov kot delu naše strategije rasti, s čimer poglabljamo našo lokalno prisotnost in zavezanost strankam v Evropi,” je povedal Alex Nan, podpredsednik skupine Geely Auto Group. “Zavzemamo se za proizvodnjo vozil, ki jih bodo evropski kupci izbrali na podlagi njihovih prednosti: vodilnih lastnosti v panogi, visoke kakovosti in aktivnega prispevka k zeleni prihodnosti Evrope. Na kratko: skupaj z zaupanja vrednim partnerjem izdelujemo avtomobile v Evropi in za Evropo.”
Partnerstvo med Fordom in Geelyjem temelji na zaupanju in spoštovanju, ki segata v leto 2010, ko je Ford prodal Volvo Cars podjetju Geely in spremljal, kako je to podjetje zaščitilo in oživelo blagovno znamko. Obe podjetji združuje zavezanost kakovosti, izbiri stroškovno učinkovitih virov in nenehnemu izboljševanju ter prepričanje, da morajo stranke imeti možnost, da same izberejo svojo pot skozi energetski prehod.
Preobrazba Valencie v središče za nizkoogljično mobilnost

Skupno podjetje bo Fordov obrat v Valencii – ki je že zdaj eden najbolj produktivnih in naprednih obratov v Evropi s potencialno letno zmogljivostjo okoli 500.000 vozil – preoblikovalo v skupno visokotehnološko proizvodno središče, zgrajeno za konkurenčnost v skladu z novim globalnim stroškovnim standardom v avtomobilski industriji. Tovarna je na čelu evropskega trga že od odprtja leta 1976, ko so tam proizvajali prvo generacijo modela Ford Fiesta, Fordovega izjemno uspešnega prvega globalnega avtomobila s sprednjim pogonom. Ford je bil prvi nešpanski avtomobilski proizvajalec, ki je začel proizvajati v Valencii, kar je zaznamovalo začetek partnerstva s Španijo in njenimi prebivalci, ki je še danes močno.
V skladu s predlagano lastniško strukturo bo Ford imel v lasti 66 % nove družbe, Geely Auto pa 34 %.
Zanimiva ponudba vozil

“Že skoraj 50 let v Valencii izdelujemo nekatere izmed najbolj priljubljenih avtomobilov v naši zgodovini, zdaj pa bo ta ekipa pomagala graditi našo prihodnost,” je povedal Jim Baumbick, predsednik Forda v Evropi. “Zato skupaj s sposobnim partnerjem, družbo Geely Auto, vzpostavljamo prilagodljiv in stroškovno učinkovit industrijski sistem. Skupaj lahko v celoti izkoristimo vrhunsko tovarno z odlično delovno silo ter se prilagodimo novim stroškovnim merilom v industriji. Vse to je del Fordove vizije, da evropskim voznikom ponudimo vodljivost, izpopolnjeno v reliju, resnične terenske zmogljivosti in tehnologijo za uporabo več virov energije, vse to pa z značilno DNK modrega ovala.”
Skupno podjetje bo združilo inženirsko, proizvodno in razvojno znanje dveh vodilnih svetovnih avtomobilskih proizvajalcev za proizvodnjo osebnih vozil znamk Ford in Geely z nizkimi emisijami ter brez emisij. Avtomobili bodo prilagojeni evropskim voznikom in jim bodo ponujali izbiro tehnologij pogonskih sklopov ter izjemne digitalne izkušnje.
Fordovi modeli:
· Priljubljena Ford Kuga: Proizvodnja modela Ford Kuga – enega najbolj priljubljenih priključnih hibridov v Evropi – se bo v Valencii nadaljevala brez prekinitve.
· Robustni novi Bronco: V Valencii bodo proizvajali tudi novega člana globalne družine Bronco – trpežen, kompakten SUV, pripravljen na pustolovščine in zasnovan za evropske ceste, proizvodnja pa se bo začela leta 2028.
· Povsem novi ‘crossover’: Družinski ‘crossover’ z možnostjo uporabe različnih virov energije, ki ga je zasnoval Ford in ga razvil skupaj z Geelyjem, bo na trg prišel leta 2028. Odlikovala ga bosta za znamko Ford značilna zmogljivost in dinamična vožnja, hkrati pa je del agresivne produktne ofenzive, ki bo do leta 2029 v Evropo prinesla pet novih modelov vozil z možnostjo uporabe različnih virov energije.
Geelyjevi modeli:

· Elegantni električni SUV-ji: Geely Auto načrtuje proizvodnjo dveh električnih SUV-jev v tovarni v Valencii, s čimer v celoti podpira svojo osredotočenost na Evropo in strategijo rasti. Prvi modeli znamke Geely, ki jih bodo izdelali v okviru tega skupnega podjetja, bodo s proizvodne linije predvidoma zapeljali leta 2028.

Partnerstvo podpira mednarodno širitev družbe Geely Auto, ki je v prvi polovici leta v tujini prodala 474.228 vozil, hkrati pa pospešuje strategijo družbe Ford, da s pomočjo partnerstev v Evropi konkurira s hitrostjo, učinkovitostjo in obsegom.
“To partnerstvo kaže, kako avtomobilski proizvajalci krepijo evropsko industrijsko bazo, vendar tega ne moremo storiti sami,” je povedal Jim Baumbick. “Kar smo dosegli v Valencii s stalno podporo španske nacionalne in regionalne vlade, je vzorčni primer javno-zasebnega partnerstva, ki postavlja merilo za preostalo Evropo.”


O družbi Ford Motor Company
Ford Motor Company (NYSE: F) je globalno podjetje s sedežem v Dearbornu v ameriški zvezni državi Michigan, ki si prizadeva pomagati graditi boljši svet, v katerem se lahko vsak človek svobodno giblje in uresničuje svoje sanje. Načrt družbe Ford+ za rast in ustvarjanje vrednosti združuje obstoječe prednosti, nove zmožnosti in stalne odnose s strankami, da bi obogatili izkušnje teh strank in poglobili njihovo zvestobo. Ford razvija, proizvaja in trži inovativne, nadvse priljubljene poltovornjake, športne terence, gospodarska in osebna vozila ter razkošne modele vozil Lincoln, vse to pa dopolnjuje s povezanimi storitvami, vključno s sistemom BlueCruise (ADAS) in varnostnimi rešitvami. Družba ponuja svobodo izbire prek treh poslovnih segmentov, osredotočenih na stranke: Ford Blue, ki razvija legendarna vozila z motorji z notranjim zgorevanjem in hibridna vozila, Ford Model e, ki orje ledino z razvojem revolucionarnih električnih vozil in vgrajene programske opreme za stalno navzoče digitalne izkušnje za vse stranke in Ford Pro, ki komercialnim strankam pomaga preoblikovati in razširiti svoja podjetja z vozili in storitvami, prilagojenimi njihovim zahtevam. Poleg tega Ford zagotavlja finančne storitve prek podjetja Ford Motor Credit Company. V družbi Ford je po vsem svetu zaposlenih približno 168.000 ljudi. 
Za več informacij o Fordu ter Fordovih izdelkih in storitvah obiščite spletno stran corporate.ford.com.

O družbi Geely Auto Group
Skupina Geely Auto je vodilno svetovno avtomobilsko podjetje s sedežem v Hangzhouju na Kitajskem. Skupina Geely Auto, ki je del Zhejiang Geely Holding Group, razvija in proizvaja osebna vozila znamk Geely, Lynk & Co in Zeekr.

Geely Auto je leta 2025 dosegel skupno prodajo 3.024.567 vozil, s čimer je presegel letni prodajni cilj in zabeležil 39-odstotno rast v primerjavi z letom prej. Prodaja vozil na nove vire energije (NEV) je dosegla 1.687.767 vozil, kar predstavlja 90-odstotno povečanje v primerjavi z letom prej.
Skupina Geely Auto, ki se osredotoča na tehnološke inovacije, elektrifikacijo in trajnostno mobilnost, upravlja raziskovalno-razvojne centre in proizvodne obrate na Kitajskem, v Evropi ter na ključnih mednarodnih trgih. Skupina je zavezana proizvodnji varnih, visokokakovostnih in inteligentnih vozil, ki vključujejo napredne tehnologije, kot so hibridni pogonski sistemi, popolnoma električne arhitekture, pametna povezljivost in sistemi za avtonomno vožnjo.
Kot globalno podjetje skupina Geely Auto Group še naprej širi svojo mednarodno prisotnost prek strateških partnerstev, lokaliziranih dejavnosti in vodilnih platform v panogi.
Geely si prizadeva ustvarjati rešitve za mobilnost, ki so okolju prijaznejše, pametnejše in dostopnejše, ter s tem spodbuja prihodnost trajnostnega prevoza.

